diesel
Store norske leksikon,Teknologi og industri,Petroleum,Petroleumsprodukter
Diesel er et drivstoff som brukes til dieselmotorer og består av petroleumsfraksjoner i kokeområdet 180–380 °C (grader Celsius). Fargen kan være vannklar til lys brun. Drivstoffet har en massetetthet på cirka 0,85 g/cm3 (gram per kubikkcentimeter).
Dieselens tennvillighet uttrykkes ved cetantall, beregnet cetanindeks, eller dieselindeks. I Norsk klima er viskositeten til dieselen ved lavere temperaturer spesielt viktig. Avhengig av sammensetning og opprinnelse, der særlig voksinnholdet er kritisk, vil det skje en utkrystallisasjon av voks ved temperaturer fra cirka −5 °C. Dette gir så høy viskositet at brennstoffledningen kan tilstoppes. Kuldeegenskapene kjennetegnes ved blokkeringspunkt, krystallisasjonspunkt eller stivnepunkt.Det er to hovedtyper diesel:  autodiesel er drivstoff for hurtiggående dieselmotorer i biler og traktorer. Den kjennetegnes ved gode tennegenskaper (høyt cetantall), gode kuldeegenskaper og lys farge. Den har flammepunkt over 55 °C.  marinediesel er drivstoff for middels hurtiggående skipsdieselmotorer. Den kjennetegnes av moderate tennegenskaper og kuldeegenskaper. Fargen varierer fra lys gul til mørk brun. Marinediesel har flammepunkt over 60 °C. Les mer i Store norske leksikon bensin petroleum oljeraffinering petroleum – forurensning